༈རྒྱལ་ས་ལྟེ་བ་ཐིམ་ཕུ་གི་ཁྲོམ་འདི་སུམ་ཅུ་རྩ་གསུམ་ལྷའི་གྲོང་ཁྱེར་དང་འདྲ་བའི་ཁར་འདི་ནང་སྡོད་མི་ཚུ་ཡང་རྒྱུ་ནོར་ལོངས་སྤྱོད་ཀླུའི་གཡུས་ཁ་བཟུམ་འབོལ་ཆི་ཆི་སྦེ་ཡོདཔ་ཨིན།འདི་བཟུམ་མའི་ཁྲོམ་ཆེན་འདི་གནམ་ཉི་མར་ལྟ་བ་ཅིན་རིན་ཆེན་གཡུ་དང་བྱུ་རུ་སྤུངས་བཞག་བཞགཔ་བཟུམ་སྦེ་མཐོང་བའི་ཁར་གནམ་ཕྱི་རུ་ལྟ་བ་ཅིན་ལྷ་ལམ་ཡངས་པའི་དཀྱིལ་ལས་རྒྱུ་སྐར་གྱི་རྒྱལ་པོ་འཁོར་སྐར་མའི་ཚོགས་དང་བཅསཔ་ས་སྟེང་ལུ་བབས་བབས་བཟུམ་སྦེ་འོད་ཆེམ་ཆེམ་དང་ཁྲ་ལམ་ལམ་སྦེ་མཐོང་དོ་ཡོདཔ་ཨིན།རྒྱལ་ས་ལྟེ་བ་ཐིམ་ཕུའི་ཁྲོམ་ཆེན་འདི་གི་མཐའ་འཁོར་ལུ་ཙན་དན་དང་སྟོང་ཕུ་ལ་སོགས་པའི་ཤིང་གི་རིགས་དང་གསེར་ཤོག་དང་ཧ་ལོ་ལ་སོགས་པའི་མེ་ཏོག་གི་རིགས་ཚུ་གིས་བསྐོར་ཏེ་ག་ནི་བས་མཛེས་ཆ་དང་ལྡན་པའི་ཁར་ཁྲོམ་ཆེན་འདི་མཐོངམ་ཙམ་ཅིག་གིས་རྫོང་ཁག་དང་གཡུས་ཚན་གཞན་གྱི་མི་ཚུ་ཡང་རང་བཞིན་གྱིས་སེམས་ཆགས་པའི་ཁར་འདི་ནང་ལྷོདཔ་ཙམ་གྱིས་བློ་བག་ཕེབས་ཏེ་འདི་ནང་ལས་གཞན་ཁར་འགྱོ་ནིའི་མནོ་བསམ་ར་མ་གཏང་པར་སྡོད་དོ་ཡོདཔ་ཨིན་པས།